Stor dag i dag i Hobro. Den nye jernbanebro ved Løgstørvej blev nu endelig indviet

Den nye jernbanebro med cykelsti og fortov i begge retninger gør, at trafikanter nu igen nemt og sikkert kan komme over banen. Og åbningen blev fejret med kø-tilbud fra den lokale købmand - der i dagens anledning bød på gratis pølser og sodavand. Den nye bro har været længe undervejs blandt andet har vintervejret drillet, og projektet er blevet en del dyrere end oprindeligt planlagt, for Mariagerfjord Kommune regnede i første omgang med blot at kunne renovere den gamle bro, men det holdt ikke. Til gengæld har Mariagerfjord Kommune en helt ny bro til en pris af 23 millioner kroner. - Den er værd at vente på, og alle pengene værd, lyder det fra formanden for teknik- og miljøudvalget Preben Christensen, Mariagerfjord Kommune. Jernbanebroen gør det mere sikkert at afvikle trafikken for især cyklende skolebørn i området.